LV Eiropas Savienības Oficiālais Vēstnesis C 107/23

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 107/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MARRONE DI COMBAI”

EK Nr.: IT-PGI-0005-0565-08.11.2006.

AĢIN ( X ) ACVN ( )

1. Nosaukums:

“Marrone di Combai”

2. Dalībvalsts vai Trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

“Marrone di Combai” ir ekotips, kas ir izveidojies tipiskā kalnu reģionā Prealpi Trevigiane. Laižot tirdzniecībā, produkta morfoloģiskās un tirdznieciskās īpašības ir šādas:

eliptiska forma, knābītis – plakans. Sēklas nabiņa jeb zīmīte pēc formas ir taisnstūrveida un matēta, tās galā ir spalviņu paliekas, un no knābīša uz visām pusēm atiet ribiņas. Augļapvalka krāsa ir no gaiši brūnas līdz tumši brūnai, bet nekad nav blāva, tas ir ar labi pamanāmām svītrām un ir viegli atdalāms no ārējā slāņa. Ārējais slānis ir gaiši brūnā krāsā, nosedz augļa ēdamo daļu, tajā ir daži nelieli padziļinājumi. Lobot kastaņus, apvalku var viegli atdalīt no mīkstuma. Auglim parasti ir viena sēkla; izžuvušu augļu daudzums ir procentuāli neliels, sēkla ir viendabīga ar neregulāru rievojumu. Kastaņa mīkstumam ir miltaina konsistence, tas ir baltā krāsā; pēc izvārīšanas kļūst kraukšķīgs un aromātisks.

Laižot tirdzniecībā, jānodrošina, lai kastaņi fitosanitārā ziņā būtu nevainojamā stāvoklī, un tiem būtu šādas īpašības:

Kategorija extra: augļa izmērs – liels: 50–80 kastaņi kilogramā; augļi, kuru endokarpam ir kukaiņu izraisīti bojājumi, nedrīkst pārsniegt 4 % no kopējā svara; augļi, kuru perikarps ir bojāts, nedrīkst pārsniegt 3 % no kopējā svara.

Kategorija prima: 81–105 augļi kilogramā; augļi, kuru endokarpam ir kukaiņu izraisīti bojājumi, nedrīkst pārsniegt 6 % no kopējā svara; augļi, kuru perikarps ir bojāts, nedrīkst pārsniegt 5 % no kopējā svara.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Ražošanas darbības jāveic 4. punktā noteiktajā ražošanas teritorijā, lai garantētu produkta izcelsmi un kontroli.

3.6. Īpaši noteikumi griešanai, rīvēšanai, iepakošanai, u. c.:

Iepakošanu, kas ietver produkta “apstrādes” darbības, var veikt arī ārpus 4. punktā noteiktā ģeogrāfiskā apgabala, bet, lai saglabātu produkta kvalitāti, tā jāveic 24 stundu laikā pēc kastaņu novākšanas.

Citādi produkts jāuzglabā tādā saldēšanas kamerā ne ilgāk kā 3 dienas, kurā temperatūra ir no 0,5 līdz 2 °C un mitrums – no 95 līdz 98 %. Kad šis laikposms ir pagājis, jāveic produkta apstrāde.

Uzsākot “apstrādi”, augļus iemērc ūdenī apkārtējās vides temperatūrā uz 5 līdz 7 dienām, nomainot ūdeni, kad pagājusi puse no paredzētā uzglabāšanas laika; lietojot citu paņēmienu, kastaņus var iemērkt ūdenī 45 līdz 48 grādu temperatūrā uz 45 minūtēm, pēc tam tos ātri iemērc aukstā ūdenī un atstāj, ļaujot tiem pilnībā atdzist. Pēc tam augļus nosusina ar žāvēšanas ierīci, izmantojot karstu gaisa plūsmu un ventilatorus, vai arī izkārto uz koka redelēm un ik dienas sakrata, līdz tie ir pilnībā sausi.

Veselu produktu laiž tirdzniecībā šāda veida iepakojumos: džutas maisos, iesverot pa 1, 2, 3, 5 un 25 kg; plastmasas tīkliņos, iesverot pa 1, 2, 3, 5 un 25 kg; groziņos vai koka kastēs, iesverot vismaz pa 1 kg, taču nepārsniedzot 5 kg. Iepakojumus aiztaisa, izmantojot mehānisku ierīci, sastiprinot ar metāla skavām, sašujot ar neilona diegu, vai arī fiksējot ar svina plombu. Veicot minētās darbības, uz iepakojuma nostiprina etiķeti ar logotipu. Grozus un kastes iesaiņo celofānā un aizzīmogo ar svina plombu, atstājot logotipu labi saskatāmā vietā.

3.7. Īpaši noteikumi marķēšanai:

Pārbaudes struktūra pārbaudīs, vai produktam ir piestiprināta identifikācijas etiķete, uz kuras atveidots logotips ar uzrakstu “Marrone di Combai”, kam pēc izmēra jābūt lielākam par visiem pārējiem uzrakstiem. Uz etiķetes vai konteineriem jānorāda šāda informācija: ražotāja vai iesaiņošanas uzņēmuma nosaukums un preču zīme; sākotnējais neto svars un kategorija; informācija par produkta uzturvērtību un diētiskajām īpašībām; ražošanas gads; norādes par produkta pareizu glabāšanu un lietošanu. Uz logotipa atveidots stilizēts kastanis, kam apkārt ir stilizēta kastaņapvalka kontūra gaiši brūnā krāsā un kas ir iekļauts tumši brūnā kvadrātā (gaiši brūns – Pantone 465U, tumši brūns – Pantone 4625U). Izmēri: logotipa izmēri var būt šādi – 65 mm x 102 mm; 33 mm x 51 mm; 17 mm x 25 mm; 8 mm x 12 mm.

4. Precīza ģeogrāfiskā apgabala definīcija:

Produkta “Marrone di Combai” ražošanas ģeogrāfiskajā apgabalā ietilpst šādas Treviso provinces pašvaldību teritorijas: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene un Vittorio Veneto.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Specifikācijas 4. punktā noteiktā teritorija aptver visu apgabalu Alpu kalnu grēdas dienvidu daļā.

Tipiski kalnaino teritoriju (prealpino), kurā ražo “Marrone di Combai”, no ģeomorfoloģiskā viedokļa veido karsta kaļķakmens un silikāta klinšu grupa un kalnu grēda, kurai raksturīgas dziļas aizas, stāvas nogāzes un augsnes degradācija, ko rada cietu un nedrūpošu klinšu uzslāņojumi. Šādiem orogrāfiskajiem apstākļiem ir būtiska nozīme klimata ziņā: Priekšalpu kalnu un uzkalnu grēdas stiepjas tā, ka tā aiztur austrumu vējus, vienlaikus neradot šķēršļus ziemeļu vējiem, un tādējādi samazina gada vidējo temperatūru salīdzinājumā ar zemieni. Bagātīgais nokrišņu daudzuma vienmērīgais sadalījums saskaņā ar gadalaiku ciklu, un apstāklis, ka minētajā teritorijā nekad neveidojas migla, kas raksturīga minētā līdzenuma (pianura padano-veneta) visiem pārējiem apgabaliem, veicina tādas vides veidošanos, kura jo īpaši piemērota AĢIN “Marrone di Combai” ražošanai.

5.2. Produkta specifika:

Žūrijas testā veikto organoleptisko analīžu rezultāti liecina, ka augļa mīkstuma labās īpašības, jo īpaši tā miltainums, pozitīvi ietekmē augļa kopējo vērtējumu. Līdztekus faktoriem, kuri ietekmē ar tausti nosakāmās īpašības, tirdzniecībā nonākošo kastaņu vērtību īpaši izceļ aromāts, kam piemīt izteiktas pikantuma, ziedu un zālaugu smaržu nianses. Saskaņā ar kvantitatīvajām robežvērtībām, kas izteiktas organoleptisko īpašību analīzei paredzētajās vienībās, augsta intensitāte novērota attiecībā uz aromātu, aromāta noturību, saldenumu, turpretim rādītāji, kas negatīvi ietekmē augļa kopējo vērtējumu – savelkoša garša un rūgtums – jūtami ļoti nelielā mērā. Kastaņu “Marrone di Combai” aromātiskās īpatnības ir saistītas ar ražošanas apgabala augsnes īpašībām, norādot uz ciešo saikni starp augu, augsni un ražošanas vidi.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām(AĢIN):

AĢIN “Marrone di Combai” reģistrācijas pieteikumu līdztekus produkta specifiskajām īpašībām pamato galvenokārt tā reputācija.

Kastaņu sevišķās kvalitātes īpašības “Marrone di Combai” audzēšanas teritorijā apstiprina daudzas vēsturiskas liecības, kas reģistrētas jau XII gadsimtā; tās norāda, cik lielā mērā produkta raksturojumā ir svarīgi gan vides faktori, gan cilvēciskie faktori, jo kastaņiem vienmēr ir bijusi svarīga nozīme kalnu teritorijas iedzīvotāju uzturā. Vienā no daudzajām vēsturiskajām liecībām, kas reģistrēta 1665. gada 18. septembrī, uzsvērti arī sociālie un līdzdalības aspekti, kas saistīti ar kastaņu novākšanu: visi iedzīvotāji, tostarp sievietes un bērni, piedalījās kastaņu novākšanā, kuru noteica, piešķirot kvotas atbilstīgi ģimenes sastāvam.

Pavisam nesen kastaņu “Marrone di Combai” slava un reputācija no Veneto provinces izplatījās visā Itālijā, arī pateicoties svētkiem un vietējiem festivāliem, piemēram, svētkiem “Festa dei Marroni di Combai”, kas no 1945. gada ir svarīgs notikums vietējā un valsts mērogā.

Šā produkta īpatnība ir cieši saistīta ar ražošanas ģeogrāfisko vidi.

Ražošanas apgabala ģeoloģiskās īpašības un, jo īpaši karsta veidojumu – kaļķakmens un silikāta klinšu – izvietojums minētajā apgabalā, kā arī dziļas aizas un kalnu teritoriju nogāzes, neļauj uzkrāties ūdenim un nodrošina kultivējamās augsnes optimālu apūdeņošanu, kas veicina kastaņu mīkstās konsistences un saldenuma veidošanos, pastiprinātu intensīvu aromātu, aromāta noturību un novērš savelkošu un rūgtu garšu.

Turklāt kalnu grēda, kas aiztur austrumu vējus un nerada šķēršļus ziemeļu vējam, un tādējādi samazina gada vidējo temperatūru salīdzinājumā ar zemieni un neļauj veidoties miglai, labvēlīgi ietekmē augu fitosanitāro stāvokli un attīstību, ļaujot iegūt veselu un kvalitatīvu produktu.

Atsauce uz specifikācijas publikāciju:

Valdība ir uzsākusi valsts iebildumu procedūru, “Marrone di Combai” atzīšanas pieteikumu 2005. gada 23. novembrī publicējot Itālijas Republikas oficiālā vēstneša (Gazzetta Ufficiale della Repubblica Italiana) 273. numurā.

Ražošanas specifikācijas konsolidētā versija ir pieejama:

— vietnē www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg vai

— tieši atverot ministrijas tīmekļa vietnes mājas lapu (www.politicheagricole.it) un uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all’esame dell’UE (Reg CE 510/2006)”.

(1) OV L 93, 31.3.2006., 12. lpp.